
Шуменски университет „Епископ Константин Преславски“ 


Вярвам на този поет: вглъбен, неразточителен на думи и жестове. С годините стихотво- 
ренията му ставаха все по-аскетични, немногословни и кратки - до тези сгъстени знаци, 
че “истината е повече в мълчанието, отколкото в думите” 


Екатерина Иосифова' 


Еднозначна формула за смислово разчитане на поезията на Здравко Кисьов не 
е възможна, тъй като в нея присъстват значими идеи, които разкриват културната 
нагласа на поета да интерпретира битието в неговото екзистенциално измерение. 
Човекът като средоточие на изживените мигове е голямата тема в поезията на Здравко 
Кисьов. Човекът, който улавя със сетивата си резонансите на живота, е превърнат 
в глобална метафора, чрез която поетът отключва врата към тайните на света. 

Настоящата статия? се вглежда в един от аспектите на тази поезия, свързан с пред- 
почитанието на автора да изразява съществени идеи чрез словесен минимум. Това 
негово естетическо намерение е заявено още в стихосбирката Зрение (1984), в която 
присъстват петстишия и тристишия, разположени композиционно във втората 
част на книгата. Така се изгражда семантична близост между текстовете от първата 
част, които настояват за философско вглеждане в нещата (самото заглавие Зрение 
подсказва необходимостта от откриване на смисъла в диалога между Аза и Другия), 
и кратките стихове, очертаващи кръга на вечното екзистенциално търсене на 
смисъла. Цикълът Показания реализира поетическия подход на Здравко Кисьов 
да търси значимото, оставило следа в душата на човека, чрез минимум езикови 
и художествени средства. В българската поезия подобно бягство от словесното разто- 


: Вж. Отзиви за творчеството на Здравко Кисьов (Литературен свят: међ). 


г Статията е част от по-голямо изследване върху поетическия минимализъм в съвременната 
българска поезия. Тук се представят отделни интерпретативни схеми, които маркират естетиката на 
минималистичния изказ в поетическия свят на Здравко Кисьов. 

чителство е знак за взиране в същността на изразеното. В Българското хайку Едвин 
Сугарев представя акценти от поезията на Стефан Гечев, Александър Геров, Иван 
Методиев, Димитър Стефанов, Борис Христов, Николай Кънчев, Блага Димитрова, 
които експериментират в областта на квинтесенциалното изказване на света и на 
човека чрез поетични форми, чиято „стилистика залага не толкова на сетивното, 
колкото на сентенциалното” (Сугарев 2005). 

В този културен контекст е необходимо да се отбележат и поетическите експе- 
рименти на Здравко Кисьов в областта на минималисткото виждане за поезия. Те 
започват от посочения цикъл Показания (Зрение, 1984) и се реализират по-пълно 
в книгата с едноименното заглавие Показания (1990). Тя изчаква своя ред за 
издаване няколко години в пловдивското издателство Христо Г. Данов, което 
е обичайна практика в издателската политика на Народна република България 
до 1989 г. Този факт опосредствено илюстрира един неизвестен момент в литера- 
турната история, а именно, че Здравко Кисьов също е един от поетите новатори, 
обогатили духовното поле на съвременната ни поезия с творчески експерименти 
ив областта на кратките форми. За него Димитър Горсов“ пише: „Здравко Кисьов 
е поет с подчертана култура на стиха. При него няма ненужен баласт от думи, особено 
в стиховете му от последните години. Думите са прецизно и точно намерени, без това 
да оставя впечатление за мъчително и дълго търсене. Напротив - неговите стихове 
са пълни с директни внушения и са по възможност максимално кратки и плътни” 
(км. – Зв. Б.). 

Какво е мястото на експеримента Показания тридесет години по-късно в култур- 
ната практика на новата ни поезия в областта на минималистичното изказване? 

Следващата част от статията представя възгледите на Здравко Кисьов по въпроси 
от изготвена от мен тематична анкета, съдържаща 13 въпроса и посветена изцяло 
на минимализма в поезията. Една от нейните цели е да осветли поетиката на мини- 
малистичното писане чрез размислите на поети, които експериментират и в тази 
област.5 


1. Бихте ли се определили като минималист? 

Минималист, но не във всичко. Изпитвам силен афинитет към кратките форми 
- освен в стихосбирката Показания (1990), която се прие много добре. Имам и други 
миниатюри, пръснати из моите книги. Бих пояснил композицията на тази книга. 


з Текстът на Сугарев е четен по време на Третата конференция на световната хайку асоциация 
(МУНАСЗ) в София, 15-18.07.2005 г. 


+ Вж. Литературен свят: меһ. 


5 Разговорите с поета се осъществиха на 9 и 10 август 2014 г. в гр. Русе. Благодаря на г-н Здравко 
Кисьов за интересните разговори и за участието му в анкетата. Благодаря и на г-н Роман Кисьов, 
който допринесе за реализирането на разговорите. 


6 С оглед на тематиката на настоящата статия е важен фактът, че в книгата Сгузор!з на Здравко 
Кисьов, преведена на полски език от Войчех Галонзка и издадена в Краков през 2007 г. от Издателство 
Миниатюра, са включени и кратки форми - бел.м. - Зв. Б. 

Тя е конструирана по по-друг начин - в първата част са включени петстишия, а във 
втората част - тристишия. Хайку и танка са близки по форма на моите стихове, 
но те не са повлияни точно от хайку и танка. В това отношение бих посочил Езра 
Паунд, който е голям и интересен поет. Той е един от примерите за автор, който не се 
придържа точно към изискванията на традиционния японски жанр хайку. 

В моето развитие този вид стихове са предпочитани поетични форми, сега виждам 
как през времето съм изчиствал формата, за да стигна до един аскетизъм в поезията. 
Всяко едно стихотворение си идва с формата. Какво представлява белият лист за 
един поет? Запълваш го с много текст, защото се опасяваш, че нещо може да остане 
неказано. Така се получава творческа среща между пълния и празния лист. А творбата 
е възпламенена от пълния лист! Какво прави поетът? Първо натрупва материала, а 
после отнема излишното. В стихотворението Канон представям подобна идея: 


Един бял лист 

като бяло сияние 

върху масата в здрача. 

Не се докосвай до него, 

не го запълвай със думи, 

ако не можеш да вложиш във тях 
малко повече светлина, 
отколкото е светлината 

на празния лист! 


2. Кого допускате във Вашия творчески свят? 
Добронамерените хора, които се отнасят със сериозен интерес към литератур- 
ните опити на авторите. 


3. Кои са творците, които вдъхновяват поетическите Ви идеи? 

Главно чужди автори, които съм превеждал. На първо място тук стоят полските 
творци. Чуждите автори са с много повече ерудиция и култура, докато при бъл- 
гарските автори се срещаме с повече автентизъм и самобитност. От нашите автори 
бих споменал Борис Христов, Иван Цанев, Любомир Левчев. Една национална 
литература, ако притежава поне четири-пет имена на творци, които са създали 
стойностни идеи в произведенията си, вече може да бъде оценена като богата 
литература. 


4. Ако кратката форма провокира по-настойчиво мисълта на читателя, 
мислите ли, че това е ползотворен път за развитието на поезията? 

Ако читателят се замисля, е добър път, но всичко е относително, тъй като някой 
може да се отнесе пренебрежително. Ако е добра творба, тя трябва да създава и добър 
отзвук. Всичко зависи от това, доколко човек има сетива да търси. Талантливият поет 
събужда интереса на читателя и към други автори. Поради формалния белег, че това 
са кратки стихотворения, те изискват умение от автора да изложи случки и преживя- 
вания, но той определя сам как да се случи това. Хубаво е да бъдат оригинални като 

хрумванеи като мисъл. Кратките форми не дават възможност за езиково разхищение! 
Нашето съвремие е динамично - днес трудно се четат дълги произведения, защото 
човек няма достатъчно свободно време. Ето защо кратката форма стига по-бързо до 
читателя. 


5. Възможно ли е минималният словесен изказ да натоварва думите с максимални 
СМИСЛОВИ внушения? 

Това зависи от автора - може да ги натовари, можеи не, защото тук става дума 
за възможностите за поемане на нечие творчество. Всичко е много субективно 
и сложно. В един случай се постига по-пълно проникване в творчеството, а в друг 
- това не се осъществява така пълноценно. За въздействието на една творба можем 
да съдим и по това къде ис кого тя осъществява контакт. Целта на поезията е да види 
явленията в живота и природата под друг ъгъл. Тристишието От клонче на върба 
направих свирка, / но винаги когато я надувах, / все песен за река излизаше от нея 
илюстрира моята мисъл. 


6. Минималистичният изказ ограничава поета; дава му свобода; посочете. 
Минималистичният изказ не ме ограничава и не ми пречи! 


7. Ако приемате минималистичното изказване като нов и интересен вариант 
на Вашата поетика, означава ли това, че „разрешавате” на читателя да съ-участва 
в творческия акт чрез своите реплики на прочита? 

Да. Нещата са много по-прости: читателят чете дадено произведение, или го 
приема, или не, но ив двата случая не се задържа много при него. 


8. Минимализъм в поезията днес. Кои са първите асоциации: автори; текстове; 
събития. 

Иван Методиевинава. Товаенаистинаедно интересно представянеи композиране 
на кратките форми. Димитър Стефанов също експериментира в тази област. Иван 
Методиев и Димитър Стефанов са едни от първите поети, които свързвам с кратките 
форми. Мисля, че кратките форми биха могли да бъдат максимално до пет стиха. 
Почти всеки автор е оставил след себе си кратки текстове. Кратките форми говорят 
сами за себе си. В тяхното множество винаги ще има една най-кратка. В този смисъл 
е важно да отбележа, че формата и съдържанието на поетическия текст са еднакво 
важни - едното не може без другото. 


9. Минимализмът в съвременната поезия – стил на мислене, вписване в дина- 
миката на съвременната цивилизация илои... (Посочете.) 

Публичността днес не обръща внимание на автора, затова понякога е нужно той 
сам да заяви себе си. Има толкова много битовизми в живота около нас, които не те 
пускат. В случаи, в които кипиш като човек, който се сблъсква с действителност като 
нашата, бих казал, че много има да се пише, но и малкото като поетическа форма е 
достатъчно, за да се каже главното”. 

10. Какви биха могли да бъдат според Вас съвременните минималистични форми 
в поезията? 
С минимум думи да засегнеш като творец общочовешки проблеми. 


п. Различават ли се термините минимализъм и лапидарност (краткост), или 
трябва да се използват като синонимни? 

В голямото поле на поезията биха могли да се използват и като синоними, защото 
насочват към силата на думата. Кратки, лапидарни, лаконични, минималистични - 
важното е авторът да изненада читателя с необикновено изложение на образа и на 
идеята. Дали ще са наречени „миниатюри” или ще се употреби друга дума, това няма 
толкова голямо значение. В своите Нравствени писма до Луцилий Сенека заявява: 
ще ти пиша дълго писмо, защото не мога да пиша кратко! Какво означава това? 
Краткото изразяване е по-трудно! При много автори съм срещал такива кратки 
форми. Решението за кратки форми е личен стремеж да не дотягаш на читателя. 


12. Как се отнасяте към идеята на Гьоте за „световна литература”, в която 
всяка книга всъщност е една отделна глава? 
Не възприемам тази идея. 


13. Как преценявате възможностите на читателската интерпретация като 
съ-участие в литературния процес? 

Кратките форми изискват по-ерудиран читател. Има кратки форми, които така и 
си остават неразбрани от читателя, това е степен на интелектуално отношение. То ще 
се появи, ако писателят оставя следи и успее да изгради свой стил при представяне 
на идея, случка, образ. Ако те не са видими в самото начало, авторът трябва да я 
извлече от нещата, които трябва да повери на читателя. 


Поетът добавя за книгата Показания, че тя може да се тълкува в два смисъла - от 
една страна, като изповеди, а от друга - като показания на апарат (уред), който 
отчита тези вълнения на автора. „Гези малки поетични форми имат двойствен ефект 
- вътрешният свят на човека придобива житейски характер. Тези стихове са кратки, 
защото са писани под светлината на мълнии или на кибритена клечка. В рамките на 
тези светлинни мигове, на тези проблясъци и импулси, трябва да напишеш текста, 
защото иначе той се изгубва в мрака. Бих казал, че целта на всяко творчество е да 
осветява тъмната страна на живота. Имам много неща, писани на светлина, когато 
мракът е раним. Мене ме привличат творби, които имат афинитет към драматична 
случка: 


? Бел.авт.: Този въпрос предизвика размислите на поета не само по отношение на дискутираната 
тема. Следващите мисли на Здравко Кисьов са особено ценни, защото са знаци за една вдадена 
в общочовешките проблеми душа: „Сега, когато не ми е останало време, съжалявам, че не съм се 
възползвал от даденото ми време, за да напиша книга със заглавие Гат №огу!а, в която да опиша 
съдбата на човека на изкуството и отношението на обществото към него,” 

Мислех си - този кон със крила 
няма да иска нищо от мене - 

ни сено и овес, ни обор и завивка. 

Но той се оказа ненаситен и хищен: 


поиска живота ми, целия. 


Из Показания (1990) 


Ето едно явление, което е драматично - Пегас изисква живота на твореца!” 

Представените размисли на поета са естествено продължение на предговора от 
книгата Показания със заглавие Под светлината на мълнии”. В него четем следното: 
„И понеже никога не съм имал търпението да водя дневник на своите преживявания 
и наблюдения, те са изпълнявали същата роля при едно едничко условие: да бъдат 
дотолкова сгъстени и кратки, че да могат да бъдат записвани нощем под светлината 
на мълния или на кибритена клечка, а денем - дори вървешком, без да е нужно да 
нарушавам хода на основната своя работа (к.м. - Зв. Б.) (Кисьов 1990: 6). 

Експериментаторският стремеж на поета още през 80-те години на миналия век 
регистрира още едно изключително важно условие за съществуване на творбата 
в нейната естетическа цялост - съ-участието на читателя в обговарянето на истините 
за света: „И ако все пак нещо сродява тези показания с поезията, без самите те да са 
стихове, може би това е стремежът да бъдат те с лаконизма си метафорични, емо- 
ционално-афористични философски прозрения, поетични формули на видяното 
или преживяното, стихотворения с пропуснато начало, поеми от няколко реда, 
които изискват участието на читателя в тяхното досътворяване (к. м. - Зв. Б.)” 
(Кисьов 1990: 7). Така творбата остава отворена към читателите, които запълват 
смисъла със своята интерпретация, която се базира върху основните кодове, 
открити в текста. Думите на Жасмина Тачева: „Поезията на Здравко Кисьов обаче 
звучи в друг регистър на съзвучие с читателската душа - в нея липсват авторитарни 
и авторитетни изводи, с които да се чувстваме задължени да се съгласим. Тя говори 
сдържано, но точно - голословието й е чуждо, понеже знае, че духът се нуждае от 
малко, за да тласне мисълта в желаната посока на размисъл” (Тачева 2012) отбелязват 
същностна черта от поетическия стил на Здравко Кисьов - с минимум художествени 
похвати да постига максимум художествено въздействие. 

В това отношение особено показателно е размишлението на поета, свързано 
с посочената особеност: „Още докато съм ги записвал, исках всяко „показание” да 
бъде не история, развитие на случката, на явлението, а негова кулминация: отсети 
думи, натоварени със смисъла и значението на всичко останало (к.м. - Зв. Б.): 


8 Изгоря като кибритена клечка, 
ала доказа, че мракът, 
макар за миг е раним. (Кисьов 1990: 79) 


9 Кратки са тия стихове, 
защото са писани нощем 
под светлината на мълнии. (Кисьов 1990: 63) 

отверстие или процеп, през който можеш да видиш цяла една панорама само ако 
се приближиш и долепиш до него окото си.” (Кисьов 1990: 8). Поетът насочва към 
духовното вглеждане в същността на нещата, защото води към „панорамата” на 
смисъла, заложен в кратките текстове. 

В коментирания предговор от книгата Показания поетът интерпретира идеята 
за абсолюта по следния начин: „Абсолютното е винаги около нас или в самите нас 
- трябва само да се открие и подскаже на другите, които също го търсят. Нещо повече 
- абсолютното, главното се съдържа именно в детайла (к.м. - Зв. Б.). Трохите също 
са хляб и могат да разпалят въображението и апетита повече от къшея, който засища 
глада.” (Кисьов 1990: 8). 

ба! ѕаріепіі, биха казали древните - ис право, защото Здравко Кисьов изпълва 
със смисъл словото, обогатява своите показания с нашепващи стратегии за четене, 
които само загатват възможните вселени на прочита. И не само това. Предговорът 
на книгата систематизира поетиката на лаконичния изказ според вижданията на 
поета за кратко изказване и богата художествена интенция. 

Съпоставянето на анкетата от 2014 с предговора към Показания от 1990г. достига 
до следните изводи, които разкриват отношението на Здравко Кисьов към поетиката 
на минималистичните форми: 

1. Кратките форми са едни от предпочитаните за поета. 

2. Името на поетичната форма е без значение, важна е същността на писаното 

СЛОВО. 

з. Стремеж към собствен лаконичен почерк, който да изразява максимално 

кратко универсални идеи. 

4. Влиянията от автори, текстове и жанрови форми обогатяват творческия свят, 

но не предполагат сляпо следване на образци. 

5. Културата на твореца е необходимо условие за създаване на въздействаща 

поезия. 

6. Творбата е мост не само между творец и читател, но и към други текстове. 

7. Думите е необходимо да носят идеята за драматизъм и кулминация. 

Илюстрация на тези концептулни възгледи за поезията на словесния минимум 
биха могли да бъдат някои от петстишията и тристишията в Показания: 


Ето го първия плод 

на дръвчето от теб посадено. 
Раздели го справедливо на четири: 
за слънцето, за дъжда, за пчелите 
и за тебе самия. 


(Кисьов 1990: 32) 


Петстишието създава художествена картина на света, в която образът на човека 
присъства като елемент от всемира. Плодът се превръща в поетически синтез на 
човешкото, което е успоредено със знаците на природното - слънце, дъжд, пчели, 
които подсказват митологичната идея за устройството на света. Тук присъства 

назоваване само на най-важното, което поражда конотации в полето на културата, 
която чете текста като хармония между човешкото и божественото. Инверсията във 
втория стих поставя акцент върху духовните търсения на Аза, които обаче са резултат 
от съ-действените сили на слънцето, дъжда и пчелите. 

Една от съвременните тези за минималистичната поетика е за езика, който владее 
автора (по-подробно вж. в Плеханова 2010: 3). Подобна художествена интенция 
присъства в някои от тристишията на Здравко Кисьов. Особено показателен в това 
отношение е следният текст: 


Думи, едни само думи в живота ми, 
но не аз тези думи изрекох - 
те мене всъщност изрекоха. 


(Кисьов 1990: 51) 


Стихотворението е конструирано чрез следната семантична верига: дума – живот 
- изричане. В структурата на творбата отношението между действие и състояние е 
внушено чрез отношението на словото към твореца, повторението на лексемата думи 
и редукция на идеята за индивидуалното битие, представена от лексемата живот. 
Видяна като отглас на екзистенциалната самота, творбата внушава дискретно 
духовното прозрение на поета за силата на езика, който предопределя интелекту- 
ална съдба на творящата личност. Поетът представя света на лирическия аз чрез 
минималния обем на използваните езикови средства - основа за богати художест- 
вени послания. 

Съвсем различен е подходът към идеята за езика в тристишието: 


Ако не можеш да кажеш 
нещо съществено, 
бъди поне пауза в словото на живота. 


(Кисьов 1990: 92) 


Лексикалният обем на текста допуска различни интенции, които се пораждат 
от връзките между първия и третия стих. Смисловата опозиция говор - мълчание 
задава параметрите на значещото слово, заявена пряко във втория стих. Тук 
стиховата семантика напомня сентенция, която синтезира смисъла на изговореното 
в точката на концентрирания духовен опит - единствено той може да бъде изречен 
и съ-поделен с другия. 

Идеята за словото в тристишията на Здравко Кисьов намира превъплъщения и 
чрез образа на поета, чийто глас напомня камбана: 


Поетът е такава камбана, 
че звъни и тогава, 


когато я докосва пух 

Творящата душа е успоредена със звън на камбана, а усетът на автора да регис- 
трира резонансите в света актуализира древните значения на камбаната като знак 
за звуците на битието. Словото нее пряко назовано, но експлицира чрез образа на 
камбаната, която се превръща в код за разчитане на смисъла. Семантичната верига 
поет - камбана - звън извиква асоциации с друг текст от съвременната литература: 


Камбана 


Пеперуда се блъсна в камбаната. 
Никой не чува. 


(Методиев 1990: тит. стр.) 


И двата текста интерпретират по своеобразен начин идеята, че само поетът е 
способен да улови невидимите връзки между същност и явление в света. В текста на 
Здравко Кисьов тя е изказана чрез лексемата поет, а Иван Методиев я обобщава във 
втория стих чрез отрицателното местоимение никой. Двустишието оставя свобода 
на естетическата рецепция, докато тристишието настоятелно заявява кой притежава 
дар за невидимото. 

В поетическия свят на Здравко Кисьов идеята за максимум интенция чрез 
редукция на езиковите средства приема художествен израз още в началото на 80-те 
години на ХХ век. Стегнатостта, яснотата и аскетизмът на неговите лапидарии 
напомнят стилистично на сентенция. Така те въвеждат някои от особеностите на 
протоминимализма в съвременната българска поезия. 

